‘ออมสิน’ปรับเกณฑ์ช่วยลูกหนี้ประสบภัย
ออมสิน เตรียมปรับเงื่อนไขการช่วยเหลือลูกหนี้ประสบภัยใหม่ให้ชัดเจนมากขึ้น
23 ส.ค. 2554

ออมสิน เตรียมปรับเงื่อนไขการช่วยเหลือลูกหนี้ประสบภัยใหม่ให้ชัดเจนมากขึ้น
นายสุวัฒน์ จันทรท่าจีน ผู้ช่วยผู้อำนวยการธนาคารออมสิน เปิดเผย ถึงกรณี น.ส.บุษกร กองสงฆ์ เข้าร้องเรียนมูลนิธิเพื่อผู้บริโภคว่า ถูกเรียกเก็บดอกเบี้ย 1.4 หมื่นบาท หลังจากที่เข้าโครงการขอผ่อนผันการชำระหนี้และเงินต้น เนื่องจากเป็นผู้ประสบภัยน้ำท่วมเมื่อปี 2553 เป็นเวลา 6 เดือนว่าเป็นมาตรการปกติที่ธนาคารจะหยุดพักชำระเงินต้นและดอกเบี้ยให้ 6 เดือน โดยที่ธนาคารยังคำนวณดอกเบี้ยตามปกติ เพียงแต่ในช่วงเวลานั้น ลูกหนี้ไม่ต้องชำระทั้งเงินต้นและดอกเบี้ย และธนาคารไม่ถือว่าลูกหนี้รายนั้นเป็นลูกหนี้ที่ผิดนัดชำระหนี้ เมื่อครบกำหนดชำระหนี้แล้ว ลูกหนี้สามารถแจ้งกับทางธนาคารได้ว่าจะขอชำระค่าดอกเบี้ยก่อนหรือขอรวมเป็นค่าเงินงวดปกติ
นายสุวัฒน์ กล่าวว่า เมื่อแนวปฏิบัติแบบนี้มีปัญหา ธนาคารจะปรับปรุงเงื่อนไขใหม่ เพื่อให้เกิดความเข้าใจที่ชัดเจนในการปล่อยกู้ใหม่ เช่น อาจจะใช้คำว่า งดคิดเงินต้นเป็นเวลา 6 เดือน หรือกรณีที่เป็นผู้ประสบอุทกภัยซ้ำซ้อน ก็จะงดชำระเงินต้น ส่วนดอกเบี้ยยังคงเป็นไปตามเงื่อนไขที่ธนาคารกำหนด เช่น กรณีของ น.ส.บุษกร ที่ถูกน้ำท่วมซ้ำซ้อน ธนาคารก็จะงดคำนวณดอกเบี้ยให้ในช่วงที่เข้าโครงการเพื่อบรรเทาผลกระทบให้กับผู้ประสบภัย
“มาตรการพักชำระหนี้มาจากมาตรการปรับโครงสร้างหนี้ของธนาคารออมสิน ที่เป็นวิธีปฏิบัติตามปกติของธนาคารทุกธนาคารอยู่แล้ว ซึ่งทั่วไปจะพักชำระเงินต้น โดยให้ชำระดอกเบี้ยทุกเดือน แต่ธนาคารออมสินให้พักชำระทั้งเงินต้นและดอกเบี้ยได้เป็นกรณีพิเศษ 6 เดือน เพื่อจะได้นำเงินไปใช้จ่ายในยามจำเป็น หลังจากนั้น เมื่อเข้าสู่ภาวะปกติจะต้องเริ่มผ่อนชำระหนี้ต่อไปเหมือนเดิม” นายสุวัฒน์ กล่าว
นายสมชัย สัจจพงษ์ ผู้อำนวยการสำนักงานคณะกรรมการนโยบายรัฐวิสาหกิจ (สคร.) เปิดเผยว่า การคิดดอกเบี้ยแบบนี้ถือเป็นมาตรการปกติ ยกเว้นกรณีที่มีการประกาศพักชำระหนี้และเงินต้น โดยรัฐบาลตั้งงบมาชดเชยภาระดอกเบี้ยให้กับสถาบันการเงิน โดยระหว่างที่เข้าโครงการไม่ต้องจ่ายทั้งเงินต้นและดอกเบี้ย เมื่อสิ้นสุดก็มาชำระดอกเบี้ยในช่วงที่มีการพักหนี้ด้วย
“ถือว่าหลักเกณฑ์นี้ดีอยู่แล้ว เพราะช่วงที่พักหนี้เงินต้นและดอกเบี้ยลูกหนี้ก็ไม่ต้องจ่ายค่างวด แต่ดอกเบี้ยยังรันอยู่จนเมื่อสิ้นสุดโครงการลูกหนี้ถึงค่อยเข้ามารับภาระชำระค่างวดและดอกเบี้ยในส่วนนี้ต่อ” นายสมชัยกล่าว